Абсолютната свобода
**Книгата Абсолютна Свобода** представя революционно практичен поглед върху самоусъвршенстването. Тя разкрива истината за това как е проектирана „машината” човек и как се създава действителността.

Мона дава реални и напълно приложими насоки за това как да открием собствените си желания и намерения, как да управляваме и използваме емоциите си, как да елиминираме страховете. Според нея пълното щастие е възможно и напълно постижимо.

Въпросът е да знаеш как.

***За целта тя предоставя формулата на щастието, буквално. И тя е Е = В[М], където Е е емоция, В – вибрация, а М – мисъл***.

В контекста на цялостната наука за съзнанието и действителността, Мона отговаря на въпроси като какъв е смисълът на живота, кой е Бог, какви са първопричините за състоянието на социалната система и в каква епоха навлиза човечеството.

Според авторката, човекът, който управлява съзнанието и действителността си, е от зараждащия се нов вид хора – земните магьосници. Всеки човек има потенциала да се превърне в земен магьосник. Най-важните практически насоки за този процес са събрани в наръчника **Абсолютна Свобода.**

 

**Мона е на 37 години.** Откакто е завършила университет в САЩ, не се е застоявала на едно място по-дълго от 2-3 години. Живяла е в различни градове и държави в непрестанно търсене на истината за нещастието. Когато е била на осем за първи път се е срещнала с идеята за смъртта. В момента, в който е разбрала, че хората умират, е тръгнала на голямо приключение – да търси отговора на въпроса какво се случва след смъртта? Пътят ѝ е бил осеян с философии, учения, практики и техники за самоусъвършенстване, и невероятни лични експерименти с възприятията и перспективите. Натрупала е преживявания за десет въплъщения, докато е търсила истината за живота, смъртта и всичко останало. През месец май на 2010 все пак я открива. Тогава разбира, че може и трябва да се научи да управлява собственото си съзнание. Това става неин абсолютен приоритет. Основното ѝ занимание оттогава насам е да усъвършенства изкуството на сътворяване на реалност. Съзнанието и емоциите са инструментите на това изкуство. Мона счита, че не може да има нещо по-важно за който и да било човек от това да управлява съзнанието и действителността си. Но докато се усъвършенства в магията на съзнателното съществуване, тя разбира, че хората масово не си дават сметка за очевидни факти, отнасящи се до самите тях, до функционалността на телата и средата им. Затова написва книгата Абсолютна Свобода, в която излага фундамента на науката и изкуството на сътворението на действителност.